*Сядзеў Котка на загнетку.*

*Баяў Котка казкі дзеткам…*

*Ды аднойчы надвячоркам*

*Басанож пабег на горку,*

*Снегу з рызыкі паеў*

*I ангінай захварэў.*

*Котка трапіў у бальніцу.*

*Трэба ж Котку падлячыцца:*

*Не трывожцеся, сябры, —*

*Там што трэба дактары!*

*Ну а казкі тыя, дзеці,*

*Расказаць вы мне даверце.*

*Бо калісь для нас, малых,*

*Котка шэры баяў іх.*

Казка першая была  
пра бабульку и казла.   
  
Козлік-цымбаліст  
(Коткавы казкі)  
*Яраслаў Пархута*

Жыў-быў Козлік у бабулі,

Як у роднае матулі,

Смачна еў,

бяды не знаў

I ва ўсім ёй памагаў.

То падклеіць бабцы чуні,

То мышэй прагоніць з пуні,

То падлогу падмяце,

То вадзіцы прынясе…

А нядзельнымі дзянькамі

Частаваць любіў блінамі.

Сам, бывала, напячэ

Ды на печ падасць яшчэ…

Як настрою прыбывала,

Мог засесці за цымбалы.

Быў бабульцы проста рай —

Век жыві, не памірай!

Ды аднойчы — во навала! —

Мышы выкралі цымбалы

I за пуняю старой

Струны згрызлі да адной.

Узлавалася бабуля:

— Без цымбалаў не магу я!

Ты пакуль пагаспадар,

Я — паеду на базар!..

Стаў наш Козлік гаспадарыць

Прыбіраць і кашаварыць.

Потым курак накарміў —

I галоўны клопат збыў.

Пакруціўся каля хаты —

I ў гародчык. Там рагаты,

Час каб вольны чым заняць,

Стаў такое вытвараць!

Паламаў спярша прысады.

Потым кінуўся і ў грады.

Куры тут яму: — Куды!

Хіба ж мала лебяды?

Козлік наш нібы не чуе,

Грады бабчыны дратуе —

Памідоры, буракі,

Рэпу, моркву, агуркі…

Куры з плота цікавалі,

Ледзь ад смеху не каналі:

— Тут і нечага казаць —

Будзе бабка лупцаваць!..

Але ён ужо капусту

У гародчыку дахрумстваў.

Потым лёг у жоўты кроп

I спакойненька захроп.

А ўсхапіўся — спахапіўся:

— Сапраўды, у шкоду ўбіўся!

Папярэджвалі ж мяне!

Зараз кара не міне!..

Мышка тут яму з-за пуні:

— Распускаеш рана нюні!

Глупства я калі зраблю,

То ў нары сядзець люблю…

Козлік вохкае, бядуе:

— Дзе знайсці нару такую?

Ды ці выручыць нара?

Лепш сыду я са двара.

I пабег у лес дрымучы.

То нізінаю, то кручай

Неслух наш брыдзе, брыдзе,

Страх хавае ў барадзе…

На адной з лясных дарожак

Яму раптам стрэўся Вожык:

— Ты куды, Казёл, бяжыш?

Ты чаго, Казёл, дрыжыш?

— Уцякаю ад расправы…

Бабцы я зрабіў патраву…

Як у вочы ёй зірнуць?

Лепш ваўкі няхай з'ядуць!..

— Ты пакінь дурныя жарты!

I адчайвацца не варта.

Бачыш хатку пад сасной?

Там ратунак будзе твой.

Козлік бегма ў тую хатку,

Пачынае па парадку:

Так і так, маўляў. Уліп.

Мо прытулак мне далі б?..

— Нарабіў, гаворыш, ліха? —

Засмяялася Зайчыха

I свавольніка Казла

На палянку павяла —

Вось глядзі, якія грады!

Я табе даю параду:

Набяры хоць сем пудоў

Ды хутчэй бяжы дамоў.

I жартуе: — Без капусты

На стале нібыта пуста…

Так што, браце, не шкадуй,

Пад завязку мех трамбуй!..

Козлік рады, ледзь не скача:

— Як магу табе аддзячыць? —

Груз на плечы і: — Бывай!

К нам у госці забягай!..

Ну і выліў ён тут поту!

Сам сабе паддаў работы! —

Ледзь пад вечар той мяшок

Ён дадому прывалок.

Бабка пляснула ў далоні:

— Што з табой, Казёл, сягоння?

Дзе ты быў і што рабіў?

Што такое натварыў?

— Не крычы, бабуля, ціха!

Вось капуста! Ад Зайчыхі!..

— Браў, Казёл, яе дарма.

Спажывала б хай сама.

Маем свой мы агародзік...

— Я, бабуля, там нашкодзіў.

Здуру ў градах гарцаваў,

Агародзік здратаваў...

— Ну, калі ты павініўся

I ў тым лесе не згубіўся,

Я не буду — так і быць! —

За правіннасць тую біць…

Каб цябе не паважала,

То цымбалы б не купляла…

Козлік тут павесялеў

I пайграць адразу ж сеў.

Струны млелі, струны пелі,

Струны весела звінелі.

Нават бабка ля стала

Ледзь не ўпрысядку пайшла.

Нават куры не стрывалі —

У падпечку сакаталі:

— Во які Казёл ігрэц!

— Во які ён маладзец!

А стаміліся ад гуляў —

I раптоўна ўсе паснулі.